MP-राजस्थान सहित 10 राज्यों को किया जाएगा कवर; उद्योगपतियों से सरकार बातचीत कर रही
cruise in Narmada, Mahanadi, Kaveri and Godavari rivers, केंद्र सरकार 10 राज्यों से गुजरने वाली देश की 4 प्रसिद्ध नदियों में क्रूज चलाने की तैयारी कर रही है।
केंद्र सरकार 10 राज्यों से गुजरने वाली देश की 4 प्रसिद्ध नदियों में क्रूज चलाने की तैयारी कर रही है। ये नदियां हैं- मप्र की लाइफलाइन नर्मदा, महानदी, कावेरी और गोदावरी। चारों नदियां कुल 4407 किमी लंबी हैं। सरकार इनमें गंगा विलास क्रूज की तर्ज पर लग्जरी परिवहन सेवा शुरू करना चाहती है। ये नदियां जिन शहरों से गुजरती हैं, वहां धार्मिक, सांस्कृतिक और ऐतिहासिक धरोहरों की एक समृद्ध श्रृंखला है और यहां हर साल लाखों पर्यटक आते हैं।
मिनिस्ट्री ऑफ पोर्ट्स, शिपिंग एंड वाटरवेज इसके लिए रिवर और सी क्रूज सेक्टर में काम करने वाले उद्योगपतियों से बातचीत कर ही है। यदि वे सहमत होते हैं तो इस साल के आखिर तक इन नदियों में क्रूज शुरू हो जाएगा।
मंत्रालय सूत्रों का कहना है कि गंगा विलास क्रूज चलाने वाली कंपनी अंतरा लग्जरी रिवर क्रूज के अलावा कुछ दूसरी विदेशी क्रूज कंपनियां इस प्रोजेक्ट में दिलचस्पी दिखा सकती हैं। इसलिए संभावनाएं तलाश रहे हैं।
चारों नदियां: नर्मदा तीन राज्यों में 1312 किमी बहती है...
नर्मदा: मध्य प्रदेश, महाराष्ट्र और राजस्थान से गुजरती है। इसका कुल सफर 1312 किमी है। ये देश की 5वीं सबसे लंबी नदी है और पश्चिम दिशा में बहती है।
महानदी: पूर्व-मध्य भारत की सबसे बड़ी नदी है जो छत्तीसगढ़ और ओडिशा के बीच 858 किमी में बहती है। इसका ज्यादातर प्रवाह छत्तीसगढ़ में ही रहता है।
गोदावरी: महाराष्ट्र, छत्तीसगढ़, तेलंगाना, आंध्र और ओडिशा के बीच 1465 किमी तक बहाव। तीसरी सबसे बड़ी नदी है जो देश के 10 फीसदी भौगाेलिक क्षेत्र में बहती है।
कावेरी: कर्नाटक, तमिलनाडु और पुडुचेरी में 772 किमी में बहती है। दक्षिण-पूर्व से शुरू होकर बंगाल की खाड़ी में मिलती है। इस नदी दक्षिण भारत की गंगा भी कहते हैं।
कोई कंपनी तैयार हुई तो तीन-चार महीने में रूट शुरू हो जाएगा
मंत्रालय के एक अधिकारी ने बताया कि इन नदियों में गाद, पानी के बहाव, जलीय जीवों की उपस्थिति और पारिस्थतिकी का पूरा डेटा उपलब्ध है। ऐसे में यदि कोई रिवर क्रूज कंपनी प्लान पर आगे बढ़ती है तो तीन-चार महीने में रूट को संचालन के लिए तैयार कर लेंगे। फिलहाल कंपनियों से शुरुआती बातचीत कर रहे हैं। इस पर उनकी राय मांगी गई है। सरकारी योजना का खाका तैयार है।
जल परिवहन क्यों: सड़क और रेल से सस्ता, पर्यावरण के अनुकूल होता है
मंत्रालय के अधिकारियों का कहना है कि भारत में अंतरदेशीय जल परिवहन को बढ़ावा देने की दिशा में गंभीरता से काम हो रहा है। नदी परिवहन न सिर्फ सड़क-रेल के मुकाबले सस्ता है, बल्कि पर्यावरण के अनुकूल भी है। इसीलिए भविष्य की तैयारी में जुटे हैं। जल में कम घर्षण के कारण ऊर्जा लागत अपेक्षाकृत कम आती है। इसके मार्ग बनाने में भी खर्च न के बराबर होता है।
गंगा विलास क्रूज 27 नदियों से गुजरता है 
गंगा विलास क्रूज दुनिया की सबसे लंबी 3200 किमी की यात्रा करता है। ये बनारस से शुरू होकर असम के डिब्रूगढ़ तक जाता है। इसकी यात्रा 27 नदियों को कवर करती है।
मामले से जुड़ी दैनिक भास्कर की ये खास खबर भी पढ़ें ...
वाराणसी पहुंचा दुनिया का सबसे लंबा रिवर क्रूज, 13 लाख में 51 दिन का शानदार सफर
18 दिन पहले कोलकाता से निकला गंगा विलास लग्जरी क्रूज आज वाराणसी पहुंच गया है। मौसम खराब होने की वजह से यह 3 दिन देरी से काशी पहुंचा। क्रूज में फ्यूल भरने की प्रक्रिया चल रही है। पूरी खबर पढ़ें...